Analyse: Over 4.500 bedrifter i fare for konkurs
Konkursrisikoen øker i nesten alle bransjer, ifølge analyseselskap.  – Det står dårligere til enn det har gjort på lenge, sier Kari Mette Almskog.  Hun er administrerende direktør i Dun & Bradstreet i Norge. Data- og analyseselskapet lager hvert kvartal prognoser for konkursrisikoen de neste tolv månedene.  Den har økt betraktelig den siste tiden.  Dun & Bradstreet estimerer nå at det blir 4.588 norske konkurser det neste året. Det er en forverring på syv prosent sammenlignet med samme periode i fjor og 13 prosent mer enn snittet de siste tre årene.  Nesten alle industrier står overfor en substansiell økning i konkursrisiko, ifølge Almskog. Men i noen bransjer, og i noen landsdeler, er skyene litt ekstra mørke.  Spår 1000 byggekonkurser Ikke overraskende utmerker bygg- og anleggsbransjen seg med klart flest bedrifter i faresonen.  Det er vanlig at denne sektoren ligger i toppen av konkursstatistikken. Den siste tiden har det vært krise. Igangsettingen av nyboligbygging har så godt som stoppet opp, og materialkostnader har skutt i været. Dun & Bradstreet estimerer nå at 956 selskaper innen bygg og anlegg kan gå konkurs det neste året. Det utgjør nesten en fjerdedel av alle de utsatte bedriftene.  – Vi er vitne til en bekymringsfull utvikling der risikoen for konkurs ikke bare øker i spesielt sårbare bransjer med lave marginer, men også i store og kapitalintensive bransjer som bygg og anlegg. Dette er en klar indikasjon på at lavkonjunktur og økonomisk usikkerhet fortsetter å prege næringslivet, sier Almskog. Bekymret for lønnsoppgjøret Handel, hotell og restaurant er eksempler på bransjer som typisk har lave marginer.  Det er nå her risikoen er aller størst, relativt sett.  3,5 prosent (385 stykker) av alle bedrifter innen hotell/restaurant står i fare for konkurs, ifølge analysen. Det er en økning på 6,4 prosent fra i fjor.  NHO Reiseliv-sjef Kristin Krohn Devold påpeker at det har vært svært få hotellkonkurser, men en liten økning for restauranter.  Hun forteller at det er mange nå som er bekymret for at lønnsoppgjøret blir for dyrt og at rentene ikke kommer ned så raskt.  – Det er derfor viktig ikke å øke belastningen på bransjen, nå og i tiden fremover, med kostnader eller restriksjoner som svekker bransjen.  Færre betalingsanmerkninger Under pandemien sparte næringslivet historisk mye penger. Egenkapitalen økte, både takket være lavere kostnader og statlige overføringer.  Nå er de ekstra sparepengene i stor grad spist opp, ifølge Almskog i Dun & Bradstreet.  Lavere forbruk hos deg og meg bidrar til det. Almskog illustrerer trenden ved å vise til antall betalingsanmerkninger hos privatpersoner.  Der ser hun en nedadgående trend. Det skulle man kanskje tro at betyr bedre tider økonomisk? Snarere tvert imot, sier Almskog. – Når man har penger, så handler man. Færre betalingsanmerkninger kommer nok av at folk bruker mindre. Nå går veldig mye med til å betale på boliglånet.  Lavere snitt Antall konkurser kom på 4.517 i fjor, ifølge SSB. Det var en økning på 22 prosent fra året før. Samtidig kom man fra lave nivåer. Pandemien ga rekordfå konkurser.  – Erfaringer fra finanskrisen tilsier at det i tiden fremover vil komme mange konkurser – også i store virksomheter, sa konkursadvokat Tom Hugo Ottesen til E24 nylig. Men fremtidsutsiktene er ikke verre enn at dette er noe Norge AS skal klare å komme seg gjennom, poengterer Dun & Bradstreets norgessjef.  – Ja, jeg tenker ikke noe annet. Vi har en ekstremt stabil økonomi og jeg tror det har vært et kunstig lavt antall konkurser de siste årene. Selv med 4500 konkurser neste år vil snittet de siste fem årene være lavere enn snittet i perioden før det, sier Almskog. 
Konkursrisikoen i Norge har økt betydelig, ifølge analyser fra data og analyseselskapet Dun & Bradstreet. De estimerer at det vil være 4.588 konkurser det neste året, en forverring på 7 prosent sammenlignet med samme periode i fjor. Nesten alle bransjer står overfor en betydelig økning i konkursrisiko. Bygg- og anleggsbransjen har flest bedrifter i faresonen med 956 selskaper som kan gå konkurs det neste året. Handel, hotell, og restaurantbransjen har også høy risiko for konkurs. 3,5 prosent av alle bedrifter innen hotell/restauranter står i fare. Dette er en økning på 6.4 prosent fra i fjor.  Under pandemien sparte næringslivet historisk mye penger på grunn av lavere kostnader og statlige overføringer. Men nå er disse ekstra sparepengene i stor grad brukt opp. 